Bella calamidades

***Bella calamidades*** je kolumbijsko-američka telenovela produkcijske kuće Telemundo, snimana tokom 2009. i 2010. godine.

U Srbiji se tokom 2010. emitovala na Televiziji Pink pod naslovom ***Lola***. U Hrvatskoj se emitirala na RTL Televiziji pod naslovom ***Najljepši urok***.

## Sinopsis

Dolores Karero, zvana Lola, primorana je da se sama suoči sa svetom od svoje osme godine, kada joj je otac umro i ostavio je u opasnosti od Akilesa Baroze, vlasnika imanja na kome su živeli. U napadu straha, Lola odlazi u prestonicu kako bi se sakrila u kući svoje tetke Marte Karero, ogorčene i okrutne žene, koja je iskorišćava i zapošljava kao svoju služavku.

Nakon nekoliko godina, Lola se suprotstavlja svojoj tetki i tom prilikom dolazi do neočekivane nesreće, za koju ona nije kriva ali misli da jeste.

Uplašena i bez ikoga kome bi se mogla obratiti, Lola se vraća u svoje rodno mesto, gde se na seoskom groblju kreće skrivati. Jednog dana otkriva je Pablo Avila, koji joj pokazuje razumevanje i pruža pomoć. Ali, njeno prisustvo ubrzo biva primećeno od strane nekih posetioca groblja koji počinju da šire priče o Loli, nazivajući je „izgubljenom dušom“.

Lola biva uhapšena od strane seoskog komesara Elijasa Romera koji je zatvara u zatvor. Tamo, Lola saznaje da je njena tetka Marta preživela ondašnju nesreću za koju je krivila sebe.

Bez obzira na Pablove molbe, komesar odlučuje poslati Lolu u duševnu bolnicu, jer njen izgled i agresivnost itekako znaju ukazivati na činjenicu da je devojka opasna po okolinu.

Tada udovica Lorenza de Maćado, vlasnica jedne od farmi mleka, koja tvrdi da je Lolina kuma, zahteva da joj se Lola preda i odvede je svojoj kući.

Uz Lorenzinu pažnju i malo doterivanja, Lola se oporavlja i pretvara u prelepu devojku koja izaziva pažnju Marsela Maćada, Lorenzinog sina, zgodnog studenta filozofije koji dane svog raspusta provodi na seoskom imanju. Marselo simpatiše Lolu, ali ne dešava se isto i sa Huanom Palomino, zavidnom služavkom od poverenja porodice Maćado, koja od početka posmatra Lolu kao rivalku. Isto se dešava i sa Prisilom Kardonom i Silvanom Barbosom, Lorenzinom bratanicom i zaovom. Njih dve su itekako umišljene žene koje su nakon nezadovoljnog života u Evropi odlučile da se presele na Lorenzinu hacijendu i žive parazitski život.

Silvana mrzi Lolu, ali ne toliko koliko Prisila koja je ludo zaljubljena u Marsela, i koja ubrzo shvata da joj se Lola polako ali sigurno pretvara u opasnu rivalku. Intrige dolaze i odlaze, sve dok ne uspeju da oteraju nepoželjnu Lolu sa hacijende. Nakon toga, Lola prelazi na susedni ranč na kome žive Galeanosi, rivalska porodica Maćadovih.

Tada otpočinje Lolin dug i trnovit put po selu Horneros koji budi mržnje, ljubavi i ljubomore u onima koji je traže.

Tako upoznajemo Donja Rehinu de Galeano, uspešnu zemljoposednicu i majku Romana, Renata, Rikarda i Renea, četvorice veoma čudne braće koji će imati dosta veza sa Lolom. Dvojica starijih su vodeći seoski šmekeri, Rikardo je član crkvenog hora, dok je najmlađi Rene porodični genije sposoban da izume mnoge aparate koji skoro uvek na kraju eksplodiraju.

Nakon života sa njima, Lola prelazi u seoski bar „Los Gozosos“, mesto poznato po skandalima i tučama koji se stalno dešavaju. Na tom mestu konobarice su žene od loše reputacije, a bar je posećen od strane mnogih, gotovo svih seoskih muškaraca, rudara, čak i ljudi iz najviše seoske lestvice. Njegov vlasnik Fabijan Ponsela, dinamičan je preduzetnik i bori se za opstanak svog itekako produktivnog biznisa protiv svega i svačega. Vermenom se i on strasno zaljubljuje u Lolu koju umalo da upeca ali, kao i uvek, Lola beži, jer ona je ipak samo žena za jednog čoveka – Marsela Maćada.

Lola takođe ima dosta veza i sa Naćom Mendozom, vernim nadzornikom farme Maćadovih, kao i sa Nikolasom Fragoso, nervoznom i zavidnom radnicom farme Galeanovih.

Nakon napuštanja bara, posle čega je optužena za uzrokovanje opasne eksplozije kamiona koji je prevozio barut, Lola se skriva u crkvi gde je štiti Kajetano, sveštenik koji je još od detinjstva jako voli. Nažalost, on ne može mnogo učiniti za nju. Po selu su se već krenuli širiti tračevi i spektakulacije od strane neodgovornih ljudi koji krive Lolu za sve nesreće koje su pogodile selo, kao i još mnoge koje se mogu dogoditi. Tada je Lola primorana da prihvati ponudu svog najvećeg neprijatelja, Akilesa Baroze.

Lolin život postaje sve teži i teži. Primorana je da živi u tajanstvenom zamku starog Akilesa u kome dane provodi vodeći brigu o njegovim svinjama.

Međutim, u trenutku kada sve ukazuje na činjenicu da je za nju sve izgubljeno, stari Akiles joj pred smrt otkriva da joj je deda, te joj ostavlja ogromno bogatstvo za koje niko nije znao da postoji.

I iz jednog trenutka u drugi, Lola postaje jedna od najmoćnijih milionera na nivou cele države. Dolaze putovanja, kupovine, i divno buđenje u svetu koji nikada nije ni očekivala za sebe.

Nakon nekog vremena, Lola se vraća iz Njujorka u svoj rodni Orneros. Sada se Lola sa druge pozicije suprotstavlja selu koje ju je oduvek smatralo nepoželjnom osobom koja zna doneti samo nesreće. Sada selo treba pomoć, a jedina koja mu može pomoći je Lola. Svojim povratkom, Lola želi povratiti i ljubav svog života, no ipak će morati da se suprostavi i poslednjoj bici koja je sprečava ka tom ostvarenju.

## Uloge

## Vanjske veze
* Sitio Oficial en Caracoltv.com